S-225/2016

Mál þetta, sem dómtekið var þann 3. nóvember sl., er höfðað með ákæru Lögreglustjórans á Norðurlandi eystra, útgefinni 20. október sl., á hendur X;

„fyrir fíkniefnalagabrot, með því að hafa þriðjudaginn 30. ágúst 2016, staðið að innflutningi á samtals 97,77 gr. af kókaíni, sem hafði að meðaltali 69% styrkleika, en efnið ætlaði hún til söludreifingar hér á landi í ágóðaskyni. Fíkniefnin flutti ákærða til landsins sem farþegi með flugi WW-761 frá Frankfurt, Þýskalandi, falin í líkama sínum í 2 pakkningum.

Telst háttsemi þessi varða við 2. gr., sbr. 5. gr. og 6. gr. laga um ávana- og fíkniefni, nr. 65/1974, með síðari breytingum og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001. með síðari breytingum.

Þess er krafist að ákærða verði dæmd til refsingar og til greiðslu alls sakarkostnaðar og til að sæta upptöku á haldlögðum fíkniefnum, samkvæmt efnaskrá nr. 33.280, sbr. 6. mgr. 5 gr. laga nr. 65/1974.“

Skipaður verjandi ákærðu S-kk-nf A-kk-nf S-kk-nf hrl. krefst vægustu refsingar fyrir hönd ákærðu, sem lög leyfa. Jafnframt krefst verjandinn hæfilegrar málflutningsþóknunar auk greiðslu ferðakostnaðar.

I.

Samkvæmt rannsóknargögnum stöðvuðu tollverðir í Flugstöð Leifs Eiríkssonar ákærðu þann 30. ágúst sl., laust eftir kl. 15:00, en hún var þá að koma með flugi frá Frankfurt í Þýskalandi. Vegna grunsemda um að ákærða hefði fíkniefni meðferðis var hún handtekin af lögreglu og færð á heilbrigðisstofnun og kom þá í ljós að hún var með tvo aðskotahluti innvortis. Vegna rannsóknarhagsmuna var ákærða færð fyrir dóm þann 31. ágúst sl. og úrskurðuð í gæsluvarðhald. Samkvæmt gögnum skilaði ákærða af sér tveimur pakkningum sem innihéldu alls 97,77 g af kókaíni af ætluðu kókaíni.

Í málinu liggja m.a. fyrir matsgerðir frá Rannsóknarstofu í lyfja og eiturefnafræði Háskóla Íslands, sem dagsettar eru 16. og 19. september sl., vegna rannsóknar á innihaldi umræddra pakkninga og þá m.a. með tilliti til styrkleika efnisins. Segir í síðar matsgerðinni að alls hafi verið rannsökuð tvö sýni, sem hafi innihaldið kókaín á bilinu 68-71% að styrk, að mestu í formi kókaínklóríðs. Þá segir að meðalstyrkur kókaíns í sýnunum hafi verið 69%. Í matsgerðinni segir ennfremur að neyslustyrkur fíkniefna geti verið breytilegur frá einu landi til annars, frá ári til árs og jafnvel milli borga í sama landi, en hann hafi ekki verið rannsakaður sérstaklega hérlendis. Þá segir að í útreikningum hafi verið gengið út frá tölum um neyslustyrkleika kókaíns í Danmörku, en hann hafi að meðaltali verið 30% á landsvísu árið 2014. Að þessu sögðu er staðhæft að úr umræddum 97,77 g af dufti sem innihaldi 69% kókaín sé samkvæmt framangreindum forsendum hægt að búa til 225 g af efni sem væri 30% að styrk, að gefnum þeim forsendum að efnið sé þynnt með óvirku dufti og ekkert fari til spillis í þeirri aðgerð.

Við rannsókn lögreglu var ákærða tvívegis yfirheyrð um sakarefnið, í fyrra sinnið þann 31. ágúst sl., en í síðara sinnið 9. september sl.

Eins og fyrr sagði var ákærðu með dómsúrskurði gert að sæta gæsluvarðhaldi, fyrst þann 31. ágúst sl. Síðan hefur gæsluvarðhald ákærðu ítrekað verið framlengt og allt til þessa dags.

II

Hér fyrir dómi hefur ákærða skýlaust játað sakargiftir samkvæmt ákæru. Fyrir dómi staðfesti ákærða efni framangreindra yfirheyrsluskýrslna hjá lögreglu, en þar kom m.a. fram að hún hefði flutt fyrrnefnt fíkniefni til landsins í þeim tilgangi að selja það í hagnaðarskyni.

Þar sem játning ákærðu er í samræmi við rannsóknargögn lögreglu þykir nægilega sannað að hún hafi gerst sek um þá háttsemi sem henni er gefin að sök í ákæru og þar er réttilega heimfærð til refsiákvæða.

Mál þetta var rekið með hliðsjón af 164. gr. laga um meðferð sakamála nr. 88, 2008.

III

Ákærða, sem er 34 ára, hefur samkvæmt sakavottorði ákæruvalds ekki áður gerst sek um refsiverða háttsemi svo kunnugt sé.

Við ákvörðun refsingar verður m.a. litið til þess að ákærða hefur verið sakfelld fyrir innflutning á talsverðu magni af sterku fíkniefni, ætluðu til söludreifingar hér á landi í ágóðaskyni, sbr. m.a. ákvæði 1., 3., 6. og 7. tl. 1. mgr. 70. gr. almennra hegningarlaga nr. 19, 1940. Til refsimildunar verður litið til skýlausrar játningar ákærðu við alla meðferð málsins, sbr. að því leyti 9. tl. 1. mgr. 74. gr. hegningarlaganna. Þá er til þess að líta að ákærðu er einungis gefið að sök brot gegn lögum nr. 65, 1974 um ávana- og fíkniefni, en ekki brot gegn 173. gr. A almennra hegningarlaga nr. 19, 1940. Fyrir dómi lýsti ákærða yfir iðran vegna gjörða sinna.

Að öllu ofangreindu virtu þykir refsing ákærðu eftir atvikum hæfilega ákveðin fjögurra mánaða fangelsi. Rétt þykir að gæsluvarðhald sem ákærða hefur sætt frá 31. ágúst 2016 að telja komi til frádráttar refsingunni með fullri dagatölu.

Ákærða sæti upptöku á 97,77 g af kókaíni, sem lögregla lagði hald á og tilgreint er í ákæru.

Í ljósi málsúrslita ber að dæma ákærðu til að greiða allan sakarkostnað málsins. Er um að ræða útlagðan kostnað lögreglu að fjárhæð 268.156 krónur, en einnig réttargæslulaun skipaðs verjanda ákærðu á rannsóknarstigi, þ. á m vegna réttargæslukrafna svo og málsvarnarlaun skipaðs verjanda ákærðu fyrir dómi, þ. á m. vegna gæsluvarðhaldskrafna, launin ákveðast að meðtöldum virðisaukaskatti, eins og segir í dómsorði. Einnig skal ákærða greiða útlagðan ferðakostnað réttargæslumannsins og verjandans, eins og nánar segir í dómsorði.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð :

Ákærða, X, sæti fjögurra mánaða fangelsi og kemur gæsluvarðhald sem hún hefur setið í frá 31. ágúst 2016 til frádráttar refsingunni með fullri dagatölu.

Ákærða sæti upptöku á 97,77 g af kókaíni.

Ákærða greiði allan sakarkostnað 1.226.281 krónu, en þar eru meðtalin réttargæslulaun skipaðs verjanda ákærðu á rannsóknarstigi, T-kk-ef K-kk-ef hdl., 409.200 krónur, svo og málsvarnarlaun skipaðs verjanda ákærðu fyrir dómi, S-kk-ef A-kk-ef S-kk-ef hrl., 409.200 krónur. Einnig skal ákærða greiða útlagðan kostnað réttargæslumannsins á rannsóknarstigi, T-kk-ef K-kk-ef hdl., 112.000 krónur og verjandans S-kk-ef A-kk-ef S-kk-ef hrl., 27.725 krónur.